राज्यों और निजी अस्पतालों के पास अभी कितनी कोरोना वैक्सीन है? केंद्र सरकार ने दी जानकारी
केंद्रीय स्वास्थ्य मंत्रालय ने सोमवार को कहा कि कोविड-19 टीके की 3.14 करोड़ से अधिक खुराक अभी भी राज्यों और केंद्र शासित प्रदेशों और निजी अस्पतालों में उपलब्ध हैं।
नई दिल्ली: केंद्रीय स्वास्थ्य मंत्रालय ने सोमवार को कहा कि कोविड-19 टीके की 3.14 करोड़ से अधिक खुराक अभी भी राज्यों और केंद्र शासित प्रदेशों और निजी अस्पतालों में उपलब्ध हैं। मंत्रालय ने कहा कि अब तक सभी स्रोतों के माध्यम से राज्यों और केंद्र शासित प्रदेशों को टीके की 49,64,98,050 खुराक प्रदान की जा चुकी हैं और 9,84,610 खुराकें अभी और दी जानी हैं। मंत्रालय ने कहा कि कोविड-19 टीके की 3,14,34,654 खुराक अभी भी राज्यों और केंद्र शासित प्रदेशों और निजी अस्पतालों के पास उपलब्ध हैं। मंत्रालय ने कहा कि केंद्र सरकार पूरे देश में कोविड-19 टीकाकरण की गति को तेज करने और इसके दायरे का विस्तार करने के लिए प्रतिबद्ध है। राज्यों और केंद्र शासित प्रदेशों को टीके की अधिक खुराकें उपलब्ध कराकर टीकाकरण अभियान को तेज किया गया है। स्वास्थ्य मंत्रालय ने कहा कि राष्ट्रव्यापी टीकाकरण अभियान के तहत भारत सरकार राज्यों और केंद्र शासित प्रदेशों को मुफ्त में कोविड के टीके उपलब्ध कराकर उनकी मदद कर रही है। मंत्रालय ने कहा कि कोविड-19 टीकाकरण अभियान के सार्वभौमिकरण के नए चरण में केंद्र सरकार देश में टीका निर्माताओं द्वारा निर्मित टीकों का 75 प्रतिशत राज्यों और केंद्र शासित प्रदेशों को मुफ्त में आपूर्ति करेगी।भारत में कोरोना वायरस संक्रमण के खिलाफ वैक्सीनेशन बहुत तेजी से हो रहा है। ऐसे में ओडिशा का भुवनेश्वर शहर देश का पहला ऐसा शहर बन गया है, जहां 100 फीसदी योग्य लोगों को वैक्सीनेट कर दिया गया है। यहां 18 साल से ज्यादा उम्र के सभी लोगों को वैक्सीन की दोनों डोज दी जा चुकी हैं। समाचार एजेंसी ANI से बात करते हुए भुवनेश्वर के डिप्टी म्युनिसिपल कमिश्नर अंशुमान रथ ने बताया कि लगातार वैक्सीनेशन ड्राइव चलाई गई और 100% वैक्सीनेशन का लक्ष्य हासिल कर लिया गया है।भुवनेश्वर में 18 साल से ज्यादा उम्र के करीब 9 लाख लोग हैं, जिनमें से लगभग 31 हजार हेल्थ केयर वर्कर और 33 हजार फ्रंट लाइन वर्कर हैं। आंकड़ों के अनुसार, करीब 5 लाख 17 हजार लोग ऐसे में जिनकी उम्र 18 से 44 साल के बीच है जबकि करीब 3 लाख 25 हजार लोग ऐसे हैं जिनकी 45 साल से ज्यादा है। सभी को वैक्सीन दी जा चुकी है। अंशुमान रथ के मुताबिक, भुवनेश्वर में कोरोना वैक्सीन की 18 लाख 16 हजार डोज लगाई जा चुकी हैं। अंशुमान रथ ने बताया कि ऐसे लोगों की संख्या बहुत कम है, जिन्हें वैक्सीन की एक भी डोज नहीं लगी है। उन्होंने बताया कि इसके अलग-अलग कारण हैं। कुछ लोग दूसरे जिलों से काम करने के लिए आते हैं। वहीं, गर्भवती महिलाओं को वैक्सीन देने को लेकर पूछने पर उन्होंने बताया कि गर्भवती महिलाओं को पहली डोज दी जा चुकी है। ऐसे में सोमवार को नीति आयोग की CEO अमिताभ कांत ने भी भुवनेश्वर में 100 वैक्सीनेशन करने के लिए ओडिशा के मुख्यमंत्री नवीन पटनायक को बधाई भी दी है। अमिताभ कांत ने कहा कि 100% कोरोना टीकाकरण करने वाला भुवनेश्वर देश का पहला शहर है, पुरी 24×7 पीने के पानी की आपूर्ति करने वाला पहला शहर है। इन उपलब्धियों के लिए और 2018 से हमारी राष्ट्रीय पुरुष और महिला हॉकी टीमों को प्रायोजित (Sponsor) करने के लिए सीएम नवीन पटनायक और ओडिशा के लोगों को बधाई।